നേപ്പാള് പോരാട്ടം നിര്ണായകം ഇന്ത്യയുടെ ഫൈനല് സാധ്യതകള് ഇങ്ങനെ സാഫ് കപ്പില് സമീപകാലത്തൊന്നും നേരിടാത്ത പ്രതിസന്ധിയിലൂടെയാണ് ഇന്ത്യന് ടീം കടന്നുപോകുന്നത്. ദക്ഷിണേഷ്യന് രാജ്യങ്ങളിലെ ഏറ്റവും കരുത്തുറ്റ ഫുട്ബോള് ടീമിന്നെ വിശേഷണമുണ്ടെങ്കിലും സാഫ് കപ്പിലെ ആദ്യ രണ്ട് മത്സരങ്ങളിലും വിജയം നേടാന് ഇന്ത്യക്കായിട്ടില്ല. നാളെ നേപ്പാളിനെതിരെ നടക്കുന്ന മത്സരം ഇതോടെ ഇന്ത്യക്ക് വളരെ നിര്ണായകമാണ്. ബംഗ്ലാദേശ്, ശ്രീലങ്ക എന്നീ ടീമുകള്ക്കെതിരെയാണ് ഇന്ത്യ കഴിഞ്ഞ മത്സരങ്ങളില് സമനില വഴങ്ങിയത്. ഇതോടെ രണ്ട് പോയിന്റുമായി നിലവില് നാലാമതാണ് ഇന്ത്യ. അഞ്ച് ടീമുകളുള്ള ഗ്രൂപ്പിലെ ആദ്യ രണ്ട് സ്ഥാനക്കാരാണ് ഫൈനലിലെത്തുക. ഇന്ത്യക്കിനി നേപ്പാള്, മാലിദ്വീപ് എന്നിവരുമായാണ് മത്സരങ്ങള്. ഈ രണ്ടിലും വിജയിച്ചാല് മറ്റ് ടീമുകളുടെ മത്സരഫലത്തെ ആശ്രയിക്കാതെ തന്നെ ഇന്ത്യക്ക് ഫൈനല് ഉറപ്പിക്കാം. എന്നാല് ഒരു മത്സരമെങ്കിലും ജയിക്കാനാകാതെവന്നാല് ഇന്ത്യയുടെ കുതിപ്പ് മറ്റ് ടീമുകളെ കൂടി ആശ്രയിച്ചിരിക്കും. നാളെ നേപ്പാളിനെതിരെ വിജയിക്കുകയും മാലിദ്വീപിനെതിരായ അവസാന മത്സരം സമനിലയാകുകയും ചെയ്താല് പിന്നെ ഇന്ത്യക്ക് ഫൈനലിലേക്ക് മുന്നേറണമെങ്കില് നാളത്തെ മത്സരത്തില് ശ്രീലങ്ക മാലിദ്വീപിനോട് തോല്ക്കാതിരിക്കണം. ഒപ്പം അവസാന മത്സരദിനത്തില് നേപ്പാള് ബംഗ്ലാദേശിനോടും തോല്വി ഒഴിവാക്കണം. നേപ്പാളിനോട് സമനില വഴങ്ങുകയും അവസാനദിവസം മാലിദ്വീപിനെ തോല്പ്പിക്കുകയും ചെയ്താല് ഇന്ത്യക്ക് പിന്നെ മുന്നേറണമെങ്കില് അവസാന മത്സരത്തില് ബംഗ്ലാദേശ് നേപ്പാളിനെ തോല്പ്പിക്കാതിരിക്കണം. നേപ്പാളിനെതിരേയും മാലിദ്വീപിനെതിരേയും സമനില വഴങ്ങിയാലും തുല്യപോയിന്റ് നിലയില് നിന്ന് നേര്ക്ക്നേര് പോരാട്ടത്തിന്റെ ഫലം നോക്കി ഇന്ത്യക്ക് മുന്നേറാന് സാധ്യത ശേഷിക്കുന്നുണ്ട്. എന്നാല് ഇനിയുള്ള രണ്ട് മത്സരങ്ങളിലേതിലെങ്കിലുമൊന്ന് തോറ്റാല് പിന്നെ ഇന്ത്യക്ക് ഫൈനല് സ്വപനം മറക്കാം.